Appell ippreżentat fil-21 ta’ Jannar 2023 minn Citizens’ Committee of the European Citizens’ Initiative “Minority SafePack – one million signatures for diversity in Europe” mis-sentenza mogħtija mill-Qorti Ġenerali (It-Tmien Awla) fid-9 ta’ Novembru 2022 fil-Kawża T-158/21, Minority SafePack - one million signatures for diversity in Europe vs Il-Kummissjoni
(Kawża C-26/23 P)
Lingwa tal-kawża: l-Ingliż
Partijiet
Appellant: Citizens’ Committee of the European Citizens’ Initiative “Minority SafePack – one million signatures for diversity in Europe” (rappreżentant: T. Hieber, Rechtsanwalt)
Partijiet oħra fil-proċedura: Il-Kummissjoni Ewropea, L-Ungerija, Ir-Repubblika Ellenika u Ir-Repubblika Slovakka.
Talbiet
L-appellant jitlob li l-Qorti tal-Ġustizzja jogħġobha:
tannulla s-sentenza tal-Qorti Ġenerali tad-9 ta’ Novembru 2022 fil-Kawża T-158/21 u tannulla l-Komunikazzjoni tal-Kummissjoni C(2021) 171 final tal-14 ta’ Jannar 2021;
jew, sussidjarjament, tannulla s-sentenza tal-Qorti Ġenerali tad-9 ta’ Novembru 2022 fil-Kawża T-158/21 u tibgħat lura l-kawża quddiem il-Qorti Ġenerali;
tikkundanna lill-Kummissjoni Ewropea għall-ispejjeż.
Aggravji u argumenti prinċipali
Ksur tal-Artikolu 47(2) tal-Karta tad-Drittijiet Fundamentali tal-Unjoni Ewropea. L-assenjazzjoni mill-ġdid tal-kawża lil relatur ġdid kienet tmur kontra l-Artikolu 47(2) tal-Karta tad-Drittijiet Fundamentali.
Ksur tal-Artikolu 9 TUE. Il-Qorti Ġenerali injorat li l-Kummissjoni ma tatx l-istess attenzjoni lill-inizjattivi kollha taċ-ċittadini Ewropej, li setgħu jiġbru mill-inqas miljun firma u jissodisfaw ir-rekwiżiti l-oħra kollha stabbiliti fir-Regolament IĊE applikabbli.
Nuqqas ta’ teħid inkunsiderazzjoni tal-kompetenzi tal-Kummissjoni Ewropea. Il-Qorti Ġenerali injorat il-kompetenzi tal-Kummissjoni fir-rigward tal-implimentazzjoni tal-Inizjattiva Minority SafePack.
Interpretazzjoni żbaljata tal-kunċett ta’ “żball manifest ta’ evalwazzjoni”. Il-Qorti Ġenerali wettqet żball ta’ liġi billi żiedet rekwiżiti addizzjonali.
Żball manifest ta’ evalwazzjoni. Il-Qorti Ġenerali wettqet żball ta’ liġi billi ċaħdet l-argument tal-appellant li skontu l-Kummissjoni wettqet żball manifest ta’ evalwazzjoni fir-rigward tal-miżuri mressqa fil-komunikazzjoni kkontestata sabiex tiġġustifika r-rifjut tagħha li tadotta l-proposti 1 u 3 tal-Inizjattiva Minority SafePack.
Ksur tal-oneru tal-prova. Il-Qorti Ġenerali wettqet żball ta’ liġi peress li imponiet b’mod żbaljat l-oneru tal-prova fuq l-appellant.
Ksur tal-obbligu ta’ motivazzjoni. Il-Qorti Ġenerali injorat il-portata tal-obbligu ta’ motivazzjoni fir-rigward tal-komunikazzjoni kkontestata.
Ksur tal-Artikolu 36 tal-Istatut. Il-motivazzjoni pprovduta mill-Qorti Ġenerali kienet kontradittorja u insuffiċjenti.
____________